ডিসিসিআই সভাপতি আবুল কাসেম খান বলেন, সম্প্রতি ভারত সরকারের অর্থমন্ত্রণালয় কর্তৃক বাংলাদেশি পাট ও পাটজাত পণ্যের উপর ক্ষেত্রভেদে ৬ দশমিক ৩০ ডলার হতে ৩৫১ দশমিক ৭২ মার্কিন ডলার এন্টি ডাম্পিং শুল্প আরোপ করেছে। এতে দেশি পাট পণ্য রপ্তানি বাধাগ্রস্থ হওয়ার আশঙ্কা দেখা দিয়েছে। এ সমস্যা সমাধানে শিল্প মন্ত্রণালয়ের পক্ষ থেকে প্রয়োজনীয় উদ্যোগ গ্রহণের উপর জোরারোপ করেন তিনি। ঢাকা চেম্বারের সভাপতি জানান, ডিসিসিআই’র পক্ষ হতে নীতি-নির্ধারক, ব্যবসায়ী সম্প্রদায় এবং বিশেষজ্ঞদের সমন্বয়ে একটি গবেষণা ও উন্নয়ন প্ল্যাটফর্ম গঠন করা হবে। বর্তমান ব্যবসা-বাণিজ্যের পরিস্থিতি সম্পর্কে ঢাকা চেম্বারের সভাপতি বলেন, ট্রেড লাইসেন্স-এর ফি বৃদ্ধি, ঋণ সুদের উচ্চ হার, ঘন ঘন বিদ্যুত্ ও জ্বালানির মূল্য বৃদ্ধি এবং পণ্য পরিবহনের ব্যয় বাড়ার কারণে পণ্য উত্পাদনের খরচ বাড়ছে। এতে দেশের শিল্প উদ্যোক্তারা পণ্য প্রতিযোগিতায় টিকে থাকতে পারছে না। এ প্রেক্ষিতে ব্যবসা পরিচালনায় ব্যয় কমানোর জন্য শিল্প মন্ত্রণালয়ের পক্ষ থেকে প্রয়োজনীয় ব্যবস্থা গ্রহণের আহ্বান জানান তিনি। দেশের ক্ষুদ্র ও মাঝারী উদ্যোক্তাদের বিকাশের লক্ষ্যে বিশেষ অর্থনৈতিক অঞ্চলগুলোতে (এসইজেড) প্লট বরাদ্দ রাখা এবং এসইজেডের শিল্প-কারখানায় স্থানীয় কাঁচামাল এবং ব্যাকওয়ার্ড লিঙ্কেজ ইন্ডাস্ট্রি স্থাপনের জন্য একটি নীতিমালা প্রণয়নের প্রস্তাব করেন ঢাকা চেম্বারের সভাপতি। তিনি দেশের জ্বালানি নিরাপত্তা নিশ্চিত করার জন্য শিল্পখাতে কয়লার ব্যবহার বৃদ্ধি এবং জাতীয় কয়লা নীতিমালা দ্রুত বাস্তবায়নের আহ্বান জানান।